Det Økonomiske og Sociale Udvalgs udtalelse om »Forslag til Rådets beslutning om en overvågningsmekanisme for de gennemsnitlige specifikke kuldioxidemissioner fra nye personbiler« () (1999/C 40/03)

Rådet for Den Europæiske Union besluttede den 9. juli 1998 under henvisning til EF-traktatens artikel 198 C at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede José Ignacio Gafo Fernández til ordfører og Seppo Kallio og María Sánchez Miguel til medordførere. Sektionen vedtog sin udtalelse den 29. oktober 1998.

Det Økonomiske og Sociale Udvalg vedtog på sin 359. plenarforsamling af 2. og 3. december 1998, mødet den 3. december 1998, følgende udtalelse med 42 stemmer for, ingen imod og ingen hverken for eller imod.

1. Indledning

1.1. Det foreliggende forslag vedrører indførelse af en fælles overvågningsmekanisme for CO2-emissioner fra personbiler, som registreres for første gang i Fællesskabet, og som ikke tidligere er blevet registreret andetsteds.

1.2. Forslaget er et led i Fællesskabets strategi for bekæmpelse af klimaændringer og for reduktion af emissionerne fra personbiler, der blev fastlagt af Rådet (miljø) den 25. juni 1996 - senest udmøntet i konklusionerne fra Rådets møde (miljø og transport) den 16. og 17. juni 1998. I sidstnævnte opstilles et mål om nedbringelse af den gennemsnitlige emission fra nye biler til 120 g/km frem til år 2005 og allersenest i år 2010, og der anmodes om indførelse af et effektivt kontrolsystem for CO2-emissionerne i lyset af konklusionerne af Rådets møde (miljø) den 23. marts 1998.

1.3. Et andet vigtigt element er den nylige aftale mellem Kommissionen og Foreningen af Europæiske Bilfabrikanter (ACEA). I denne aftale, som Rådet (miljø) har godkendt på sit møde den 6. oktober 1998, forpligter ACEA sig til at opfylde målet om en nedbringelse af den gennemsnitlige CO2-emission til 140 g/km for nye personbiler, der sælges i EU indtil år 2008. I år 2003 vil ACEA undersøge, om der er mulighed for yderligere begrænsninger for at nå det generelle mål om en nedbringelse af den gennemsnitlige CO2-emission til 120 g/km inden år 2013.

1.4. Som led i dette overvågningssystem for CO2 foreslår Kommissionen, at medlemsstaterne én gang om året - og senest den 1. april det følgende år (bortset fra det første år, hvor det foreslås, at fristen bliver den 1. juli) indsender dataene for de gennemsnitlige CO2-emissioner fra de biler, der blev registreret på deres område det pågældende år. Dataene skal specificeres efter følgende kategorier af oplysninger:

Bilag I

- emissionen fra alle førstegangsregistrerede personbiler.

Bilag IV

- samlede gennemsnitlige emission pr. fabrikant og CO2-emissionskategori;

- samlede gennemsnitlige emission pr. fabrikant, brændstoftype og CO2-emissionskategori;

- samlede gennemsnitlige emission pr. fabrikant, brændstoftype, vægtklasse og CO2-emissionskategori;

- samlede gennemsnitlige emission pr. fabrikant, brændstoftype, motoreffekt og CO2-emissionskategori.

1.5. Kommissionen foreslår, at medlemsstaterne fremskaffer disse data fra typegodkendelsesdokumentationen for nye biler, der er harmoniseret i henhold til direktiv 70/156/EØF senest ændret ved direktiv 98/14/EØF (), og de nuværende nationale bilregistreringssystemer.

1.6. Kommissionen mener, at det kun i nogle enkelte medlemsstater vil være nødvendigt at indhente flere oplysninger, end de hidtil har gjort i forbindelse med indregistreringen af nye biler. Det er således ikke hensigten med denne beslutning at harmonisere de nationale bilregistreringssystemer, men af hensyn til den praktiske gennemførelse vil det muligvis blive nødvendigt med en tilpasning, selvom der ikke er planer om en egentlig EU-harmonisering.

2. Generelle bemærkninger

2.1. ØSU bifalder i høj grad dette forslag til Rådets beslutning, der skal bidrage til at nedbringe CO2-emissionen. Dette mål søges nået gennem kontrol med overholdelsen af de frivillige aftaler med bilfabrikanterne og indirekte ved at gøre forbrugerne mere bevidste og give dem bedre mulighed for at træffe et valg. Dermed lægges der yderligere pres på bilfabrikanterne med hensyn til forbedring af de nye bilers effektivitet, og medlemsstaterne tilskyndes til at indføre afgifter og andre ordninger, som kan føre til en hurtigere udskiftning af bilparken til fordel for mere brændstofeffektive biler.

2.2. ØSU har ved flere lejligheder () peget på, at der er behov for en samlet konsekvensanalyse, hvor der tages højde for alle variabler vedrørende personbiler og lastbiler (f.eks. strengere sikkerhedsnormer, mindskelse af støjemissionen, ny brændstofkvalitet, skrotningsordninger), som har betydning for energiforbruget og dermed for CO2-emissionerne. ØSU påpeger endnu en gang, at den overvågningsmekanisme for CO2-emissioner, der nu foreslås, vil kræve, at en sådan analyse foretages så hurtigt som muligt, så det kan fastslås, hvor langt emissionsniveauet nu er bragt ned under hensyntagen til ovennævnte variabler.

2.3. ØSU mener desuden, at det bør overvejes at træffe yderligere tre foranstaltninger, for at den foreslåede overvågningsmekanisme kan fungere så effektivt som muligt.

2.3.1. ØSU foreslår for det første, at der indføres en individuel mærkningsordning for biler, som giver forbrugerne bedre mulighed for at vælge den mest brændstofeffektive bil blandt de modeller, der opfylder deres særlige behov, hvilket er i tråd med Kommissionens nylige forslag fra september 1998 ().

2.3.2. For det andet foreslår ØSU at fremme indførelsen af nationale afgiftsordninger, som tilskynder forbrugerne til at vælge mere brændstofeffektive biler. En sådan foranstaltning bør ledsages af præciserende retningslinjer fra Kommissionen for at undgå eventuel konkurrenceforvridning mellem medlemsstaterne og/eller fabrikanterne.

2.3.3. For det tredje er det meget vigtigt for forbrugerne, at de ikke blot kan få oplysninger om emissionstallene for de enkelte modeller (jf. punkt 2.3.1), men også kan få kendskab til de i artikel 4 nævnte data for de forskellige biltyper, fabrikanter, brændstofkategorier og andre faktorer. Disse data må også opgives, således at forbrugerne kan foretage et miljørigtigt valg.

2.3.4. ØSU opfordrer Kommissionen til at indgå aftale med ACEA, bilfabrikanterne og importørerne af biler fra tredjelande om offentliggørelse af alle de i punkt 2.3.3 nævnte data.

2.3.5. ØSU opfordrer Kommissionen til at sammenkæde denne udtalelse med den anmodning til Kommissionen, som Rådet (miljø) fremsatte på sit møde den 25. juni 1996 - og gentog i sine konklusioner af 23. marts 1998 - om at undersøge, om »de største bilproducerende lande gennemfører tilsvarende politikker« for at reducere CO2-emissionerne. Baggrunden herfor er, at importørerne efter ØSU's mening bør søge at tilslutte sig alle de initiativer til forbedring af brændstofeffektiviteten, som de europæiske fabrikanter tager, herunder kontrolmekanismerne for disse emissioner.

Bruxelles, den 3. december 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 231 af 23.7.1998, s. 6.

() EFT L 91 af 25.3.1998.

() Se f.eks. EFT C 89 af 19.3.1997; EFT C 206 af 7.7.1997; EFT C 287 af 22.9.1997.

() KOM(98) 489 endelig udg.